PMIndiaData/PMIndiaSum huggingface dataset:
କେନ୍ଦ୍ର କ୍ୟାବିନେଟ୍  ବିପର୍ଯ୍ୟୟ ପରିଚାଳନା କ୍ଷେତ୍ରରେ ସହଯୋଗ ନିମନ୍ତେ ଭାରତ ଏବଂ ତୁର୍କମେନିସ୍ତାନ ମଧ୍ୟରେ ବୁଝାମଣା ସ୍ୱାକ୍ଷର (ଏମ୍‌ଓୟୁ) କରିବା ନିମନ୍ତେ ମଞ୍ଜୁରୀ ପ୍ରଦାନ କରିଛି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କର ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ୍ ବିପର୍ଯ୍ୟୟ ପରିଚାଳନା କ୍ଷେତ୍ରରେ ସହଯୋଗ ନିମନ୍ତେ ଭାରତ ଏବଂ ତୁର୍କମେନିସ୍ତାନ ମଧ୍ୟରେ ବୁଝାମଣା ସ୍ୱାକ୍ଷର (ଏମ୍‌ଓୟୁ) କରିବା ନିମନ୍ତେ ମଞ୍ଜୁରୀ ପ୍ରଦାନ କରିଛି । ଏହି ବୁଝାମଣାରେ ଏଭଳି ଏକ ବ୍ୟବସ୍ଥା ସ୍ଥାପିତ କରିବା ନିମନ୍ତେ ପ୍ରୟାସ କରାଯାଇଛି, ଯେଉଁଥିରେ ଭାରତ ଏବଂ ତୁର୍କମେନିସ୍ତାନ ଦୁଇ ଦେଶ ପରସ୍ପରର ବିପର୍ଯ୍ୟୟ ପରିଚାଳନା ବ୍ୟବସ୍ଥାଗୁଡ଼ିକ ଯୋଗୁଁ ଲାଭାନ୍ୱିତ ହେବେ ଏବଂ ଏହା ବିପର୍ଯ୍ୟୟ ପରିଚାଳନା କ୍ଷେତ୍ରରେ ପ୍ରସ୍ତୁତି, ପ୍ରତିକ୍ରିୟା ଏବଂ ସାମର୍ଥ୍ୟ ନିର୍ମାଣ କ୍ଷେତ୍ରକୁ ସୁଦୃଢ଼ କରିବା ନିମନ୍ତେ ସାହାଯ୍ୟ କରିବ । ଏହି ବୁଝାମଣାରେ ନିମ୍ନଲିଖିତ କ୍ଷେତ୍ର ଗୁଡିକରେ ପାରସ୍ପରିକ ଲାଭବାନ୍ ହେବା ଆଧାରରେ ସହଯୋଗର ପରିକଳ୍ପନା କରାଯାଇଛି – ୧. ଜରୁରୀକାଳୀନ ସ୍ଥିତିର ତଦାରଖ ଏବଂ ପୂର୍ବାନୁମାନ କରିବା ଏବଂ ତାହାର ପରିଣାମକୁ ଆକଳନ କରିବା; ୨. ବିପର୍ଯ୍ୟୟ ପରିଚାଳନାରେ ସାମିଲ୍ ଉପଯୁକ୍ତ ସଙ୍ଗଠନଗୁଡିକଙ୍କ ସହିତ ସକ୍ଷମ ଅଧିକାରୀମାନଙ୍କ ମାଧ୍ୟମରେ ଭାବ ବିନିମୟ କରିବା: ୩. ବିପର୍ଯ୍ୟୟ ପରିଚାଳନା କ୍ଷେତ୍ରରେ ଅନୁସନ୍ଧାନ ପ୍ରକଳ୍ପ ଗୁଡିକର ସଂଯୁକ୍ତ ଯୋଜନା, ବିକାଶ ଏବଂ କାର୍ଯ୍ୟାନ୍ୱୟନ କରିବା, ବୈଜ୍ଞାନିକ ଏବଂ ପ୍ରଯୁକ୍ତି ବୈଷୟିକ ଜ୍ଞାନ କୌଶଳ ପ୍ରକାଶନ ଗୁଡିକରେ ତଥା ଅନୁସନ୍ଧାନ କାର୍ଯ୍ୟ ଗୁଡିକର ପରିଣାମର ବିନିମୟ କରିବା; ୪. ଏହି ବୁଝାମଣା ଭିତରେ ପରସ୍ପରଙ୍କ ସହମତିରେ ସୂଚନା, ପତ୍ରିକା କିମ୍ବା ଅନ୍ୟ ପ୍ରକାଶନ ଗୁଡିକର, ଭିଡିଓ ଏବଂ ଫଟୋ ସାମଗ୍ରୀଗୁଡିକ ସହିତ ପ୍ରଯୁକ୍ତିର ଆଦାନ – ପ୍ରଦାନ କରିବା; ୫. ସମ୍ବନ୍ଧିତ କ୍ଷେତ୍ର ଗୁଡିକରେ ଏକାଠି ହୋଇ ସମ୍ମିଳନୀ, ସେମିନାର୍‌, କର୍ମଶାଳା ଆୟୋଜନ କରିବା ସହିତ ଅଭ୍ୟାସ ଏବଂ ପ୍ରଶିକ୍ଷଣର ଆୟୋଜନ କରିବା: ୬. ବିପର୍ଯ୍ୟୟ ପରିଚାଳନାରେ ଦକ୍ଷ ଥିବା ବିଶେଷଜ୍ଞ ମାନଙ୍କର ତଥା ଅନୁଭବର ଆଦାନ – ପ୍ରଦାନ କରିବା ୭. ଅନ୍ୱେଷଣ ଏବଂ ଉଦ୍ଧାର କାର୍ଯ୍ୟ ସହିତ ସମ୍ବନ୍ଧିତ ଅଭିଯାନ ଗୁଡିକରେ ସର୍ବପ୍ରଥମେ ଉଦ୍ଧାର କାର୍ଯ୍ୟ କରିବାକୁ ଯାଉଥିବା ବ୍ୟକ୍ତି ମାନଙ୍କର ପ୍ରଶିକ୍ଷଣ ଏବଂ ସାମର୍ଥ୍ୟ ନିର୍ମାଣ; ବିପର୍ଯ୍ୟୟ ପରିଚାଳନା କ୍ଷେତ୍ରରେ ସାମର୍ଥ୍ୟ ନିର୍ମାଣରେ ସାହାଯ୍ୟ କରିବା ନିମନ୍ତେ ପ୍ରଶିକ୍ଷକ ଏବଂ ବିଶେଷଜ୍ଞ ମାନଙ୍କର ଆଦାନ ପ୍ରଦାନ ୮. ବିପର୍ଯ୍ୟୟ ପରିଚାଳନାରେ ପ୍ରଯୁକ୍ତି ସୁବିଧା ଏବଂ ଉପକରଣ ଉପଲବ୍ଧ କରିବା, ପୂର୍ବ ଚେତାବନୀ ବ୍ୟବସ୍ଥା ଗୁଡିକରେ ବୃଦ୍ଧି କରିବା ଏବଂ ଉଭୟ ପକ୍ଷର ସାମର୍ଥ୍ୟ ନିର୍ମାଣ ନିମନ୍ତେ ପରସ୍ପର ସହମତି ଉପରେ ସହାୟତା ପ୍ରଦାନ କରିବା: ୯. ପାରସ୍ପରିକ ସହମତି ଅନୁସାରେ ଆପାତକାଳୀନ ପ୍ରତିକ୍ରିୟାରେ ସହାୟତା ପ୍ରଦାନ କରିବା; ୧୦. ବିପର୍ଯ୍ୟୟ ପ୍ରତିରୋଧୀ ଭିତିଭୂମି ସୃଷ୍ଟି ନିମନ୍ତେ ଜ୍ଞାନ ଏବଂ ବିଶେଷଜ୍ଞତା ସହାୟତାକୁ ପରସ୍ପର ମଧ୍ୟରେ ଆବଂଟିତ କରିବା; ୧୧. ପାରସ୍ପରିକ ସହମତି ଅନୁସାରେ ଆନ୍ତର୍ଜାତିକ ସ୍ତରର ମାନ୍ୟତାପ୍ରାପ୍ତ ମାନକ ଗୁଡିକ ଅନୁସାରେ ଗୁଣବତା ପରିଚାଳନା ବ୍ୟବସ୍ଥାଗୁଡିକ ପ୍ରଦାନ କରିବା; ୧୨. ବିପର୍ଯ୍ୟୟ ପରିଚାଳନା ସହିତ ସମ୍ବନ୍ଧିତ ଅନ୍ୟାନ୍ୟ କାର୍ଯ୍ୟକଳାପ, ଯାହା ବିଷୟରେ ଦୁଇ ପକ୍ଷର ସକ୍ଷମ ଅଧିକାରୀମାନଙ୍କ ମଧ୍ୟରେ ପରସ୍ପର ସହମତି ହୋଇପାରେ । ବର୍ତମାନ ସୁଦ୍ଧା ଭାରତ ବିପର୍ଯ୍ୟୟ ପରିଚାଳନା କ୍ଷେତ୍ରରେ ସହଯୋଗ ନିମନ୍ତେ ସ୍ୱିଜରଲ୍ୟାଣ୍ଡ, ରୁଷିଆ, ସାର୍କ ଦେଶ, ଜର୍ମାନୀ, ଜାପାନ, ତାଜିକିସ୍ତାନ, ମଙ୍ଗୋଲିଆ, ବାଂଲାଦେଶ ଏବଂ ଇଟାଲୀ ସହିତ ଦ୍ୱିପାକ୍ଷିକ/ ବହୁପାକ୍ଷିକ ବୁଝାମଣା/ ପାରସ୍ପରିକ ରାଜିନାମା/ ଉଦ୍ଦେଶ୍ୟର ସଂଯୁକ୍ତ ଘୋଷଣା/ ସହଯୋଗ ରାଜିନାମାରେ ସ୍ୱାକ୍ଷର କରିଛି ।
ନାଗରିକଙ୍କ ଚିହ୍ନଟ ଓ ଫେରସ୍ତ ପାଇଁ ଭାରତ- ସ୍ୱିଜରଲ୍ୟାଣ୍ଡ ମଧ୍ୟରେ ଦ୍ୱିପାକ୍ଷିକ ବୈଷୟିକ ବ୍ୟବସ୍ଥାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକ ଭାରତ ଓ ସ୍ୱିଜରଲ୍ୟାଣ୍ଡ ମଧ୍ୟରେ ଉଭୟ ସ୍ୱିସ୍ ଓ ଭାରତୀୟ ନାଗରିକଙ୍କ ଚିହ୍ନଟ ଏବଂ ଫେରସ୍ତ ପାଇଁ ଉଦ୍ଦିଷ୍ଟ ବୈଷୟିକ ବ୍ୟବସ୍ଥାର କାର୍ଯ୍ୟକାରୀ ନିମନ୍ତେ ରାଜିନାମାକୁ ଅନୁମୋଦନ କରିଛନ୍ତି । ଦ୍ୱିପାକ୍ଷିକ ବୈଷୟିକ ବ୍ୟବସ୍ଥା(ବିଟିଏ)ରେ କୂଟନୀତିକ ପାସପୋର୍ଟଧାରୀଙ୍କୁ ପ୍ୟାକେଜ୍ ଡିଲ୍ ଭାବେ ଭିସାମୁକ୍ତ ଚୁକ୍ତିନାମାକୁ ସଂଯୁକ୍ତ କରିବା ଏହାର ଉଦ୍ଦେଶ୍ୟ । ଦୁଇ ଦେଶ ମଧ୍ୟରେ ବେଆଇନ ପ୍ରବାସୀଙ୍କ ଫେରସ୍ତ ପାଇଁ ପ୍ରଚଳିତ ସହଯୋଗ ପ୍ରକ୍ରିୟାକୁ ଆଇନଗତ ରୂପ ଦେବା ତଥା କୌଣସି ନିର୍ଦ୍ଦିଷ୍ଟ ସମୟସୀମା ଓ ଅତିରିକ୍ତ ଆଇନଗତ ବାଧ୍ୟତା ନରଖିବା ପାଇଁ ଏଥିରେ ଲକ୍ଷ୍ୟ ରଖାଯାଇଛି । ଯଦି ସ୍ୱିଜରଲ୍ୟାଣ୍ଡ ସହ ବିଟିଏକୁ ପ୍ରସ୍ତାବିତ ଆକାରରେ ଅନୁମୋଦନ ମିଳେ ତା’ହେଲେ ଏହି ସମାନ ମଡେଲକୁ ଅନ୍ୟ ୟୁରୋପୀୟ ରାଷ୍ଟ୍ର ସହ ଲାଗୁ କରିବା ପାଇଁ ଭାରତ ନିମନ୍ତେ ସୁଯୋଗ ସୃଷ୍ଟି ହେବ । ୟୁରୋପୀୟ ରାଷ୍ଟ୍ରଗୁଡ଼ିକ ନିୟମିତ ଭାବେ ଏହି ସମସ୍ୟା ଉଠାଉଛନ୍ତି । ଭାରତୀୟ ଗସ୍ତକାରୀଙ୍କୁ ଆଇନଗତ ସହଜ ଭିସା ଓ ୱାର୍କ ପରମିଟ୍ ଦେବାରେ ମଧ୍ୟ ସହାୟକ ହେବ । ମାଇଗ୍ରେସନ୍ ଓ ମୋବିଲିଟି ପ୍ରସଙ୍ଗରେ ଭାରତ-ଇୟୁ ମଧ୍ୟରେ ମିଳିତ ଏଜେଣ୍ଡାରେ ଏହା ମୁଖ୍ୟତଃ ସ୍ଥାନ ପାଇଥିଲା ।
ମୁମ୍ବାଇ ଠାରେ କୋଠା ଭୁଷୁଡି ଘଟଣାରେ ମୃତକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମୁମ୍ବାଇ ଠାରେ କୋଠା ଭୁଷୁଡି ଘଟଣାରେ ମୃତକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି । ସେ ମଧ୍ୟ ପିଏମ୍‌ଏନ୍‌ଆରଏଫ୍‌ରୁ ଅନୁକମ୍ପା ମୂଳକ ସହାୟତା ରାଶି ଘୋଷଣା କରିଛନ୍ତି । ପିଏମ୍‌ଓ ଏକ ଟୁଇଟ୍ କରି କହିଛି; “ମୁମ୍ବାଇ ଠାରେ କୋଠା ଭୁଷୁଡି ଘଟଣା ଦୁଃଖ ଦେଇଛି । ଏହି ସମୟରେ ମୋର ଚିନ୍ତାଧାରା ପୀଡିତ ପରିବାର ସହିତ ରହିଛି ଏବଂ ଆହତଙ୍କ ପାଇଁ ପ୍ରାର୍ଥନା କରୁଛି । ପ୍ରତ୍ୟେକ ମୃତକଙ୍କ ନିକଟସମ୍ପର୍କୀୟଙ୍କୁ ପିଏମ୍‌ଏନ୍‌ଆରଏଫରୁ ୨ଲକ୍ଷ ଟଙ୍କା କରି ପ୍ରଦାନ କରାଯିବ । ଆହତ ମାନଙ୍କୁ ୫୦,୦୦୦ ଟଙ୍କା କରି ମିଳିବ । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ବ୍ୟବସାୟିକ ଅଦାଲତ, ବ୍ୟବସାୟିକ ଡିଭିଜନ ଏବଂ ଉଚ୍ଚ ନ୍ୟାୟାଳୟର ବ୍ୟବସାୟିକ ଡିଭିଜନ (ସଂଶୋଧନ) ବିଧେୟକ 2018କୁ କ୍ୟାବିନେଟ ମଞ୍ଜୁରି

ବ୍ୟବସାୟିକ ଅଦାଲତ, ବ୍ୟବସାୟିକ ଡିଭିଜନ ଏବଂ ଉଚ୍ଚ ନ୍ୟାୟାଳୟର ବ୍ୟବସାୟିକ ଡିଭିଜନ (ସଂଶୋଧନ) ବିଧେୟକ 2018 ସଂସଦରେ ଉପସ୍ଥାପନ କରିବା ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ବିଧେୟକରେ ନିମ୍ନଲିଖିତ ଲକ୍ଷ୍ୟ ହାସଲ ଲାଗି ବ୍ୟବସ୍ଥା କରାଯାଇଛି : ବିଧେୟକରେ ବ୍ୟବସାୟିକ ବିବାଦର ନିର୍ଦ୍ଧାରିତ ମୂଲ୍ୟକୁ ବର୍ତ୍ତମାନର ଏକ କୋଟି ଟଙ୍କାର କମ କରି 3 ଲକ୍ଷ ଟଙ୍କା କରିଦିଆଯାଇଛି । ତେଣୁ ଯୁକ୍ତିଯୁକ୍ତ ମୂଲ୍ୟର ବ୍ୟବସାୟିକ ବିବାଦର ସମାଧାନ ବ୍ୟବସାୟିକ ଅଦାଲତଙ୍କ ଦ୍ୱାରା କରାଯାଇପାରିବ । ଏହାଦ୍ୱାରା କମ ମୂଲ୍ୟର ବ୍ୟବସାୟିକ ବିବାଦ ସମାଧାନରେ ଲାଗୁଥିବା ସମୟ (ବର୍ତ୍ତମାନର 1445 ଦିନ)କୁ ହ୍ରାସ କରାଯାଇପାରିବ ଏବଂ ଇଜ ଅଫ ଡୁଇଂ ବିଜନେସରେ ଭାରତର ମାନ୍ୟତାରେ ସୁଧାର ଆସିପାରିବ । ସଂଶୋଧନରେ ସେହି କ୍ଷେତ୍ର ଲାଗି ଜିଲ୍ଲା ବିଚାରପତିସ୍ତରର ବ୍ୟବସାୟିକ ଅଦାଲତଗୁଡ଼ିକ ପ୍ରତିଷ୍ଠା ବ୍ୟବସ୍ଥା କରାଯାଇଛି, ଯାହାଙ୍କ ଉପରେ ସମ୍ପୃକ୍ତ ଉଚ୍ଚ ନ୍ୟାୟାଳୟରେ ମୂଳ ରୂପରେ ସାଧାରଣ ଦେୱାନୀ ନ୍ୟାୟର ଅଧିକାର ରହିଛି ଯେପରିକି, ଚେନ୍ନାଇ, ଦିଲ୍ଲୀ, କୋଲକାତା, ମୁମ୍ବାଇ ଏବଂ ହିମାଚଳ ପ୍ରଦେଶ ରାଜ୍ୟରେ । ଏପରି ଅଂଚଳରେ ରାଜ୍ୟ ସରକାର ଅଧିସୂଚନା ଜରିଆରେ ଜିଲ୍ଲା ସ୍ତରରେ ରାୟ ଦିଆଯାଉଥିବା ବ୍ୟବସାୟିକ ବିବାଦର ଆର୍ଥିକ ମୂଲ୍ୟ ନିର୍ଦ୍ଧାରଣ କରିପାରିବେ, ଯାହାକି 3 ଲକ୍ଷ ଟଙ୍କାରୁ କମ ଏବଂ ଜିଲ୍ଲା ଅଦାଲତଙ୍କ ଅର୍ଥ ସମ୍ପର୍କିତ ମୂଲ୍ୟ ଠାରୁ କମ ହୋଇଥିବ । ମୂଳତଃ ସାଧାରଣ ଅଧିକାର କ୍ଷେତ୍ରର ବ୍ୟବହାର କରିବା ବ୍ୟତୀତ ଉଚ୍ଚ ନ୍ୟାୟାଳୟଙ୍କ ଅଧିକାର କ୍ଷେତ୍ରରେ ଜିଲ୍ଲା ବିଚାରପତିଙ୍କ ସ୍ତରଠାରୁ କମ ବ୍ୟବସାୟିକ ଅଦାଲତଙ୍କ ଦ୍ୱାରା ସମାଧାନ କରାଯାଇଥିବା ବ୍ୟବସାୟିକ ବିବାଦରେ ଆବେଦନର ଏକ ମଂଚ ଜିଲ୍ଲା ବିଚାରପତି ସ୍ତରରେ ବ୍ୟବସାୟିକ ଆବେଦନ ନ୍ୟାୟାଳୟ ଭାବେ ପ୍ରଦାନ କରାଯିବ । ତୁରନ୍ତ, ଅନ୍ତରୀଣ ଆଶ୍ୱସ୍ତି ଉପରେ ବିଚାର କରାଯାଉନଥିବା ମାମଲାରେ ପ୍ରତିଷ୍ଠାନର ପୂର୍ବତନ ମଧ୍ୟସ୍ଥତା ପ୍ରକ୍ରିୟାର ଆରମ୍ଭ କରି ସମ୍ପୃକ୍ତ ପକ୍ଷଙ୍କୁ ଆଇନ ସେବା ଅଧିକାର ଆଇନ 1987ଅନ୍ତର୍ଗତ ଗଠିତ ପ୍ରାଧିକରଣ ଜରିଆରେ ଅଦାଲତ ବାହାରେ ବ୍ୟବସାୟିକ ବିବାଦର ସମାଧାନ କରିବା ଲାଗି ସୁଯୋଗ ଦିଆଯିବ । ଏହାଦ୍ୱାରା ବ୍ୟବସାୟିକ ବିବାଦର ସମାଧାନରେ ନିବେଶକମାନଙ୍କ ବିଶ୍ୱାସ ବୃଦ୍ଧି କରିବାରେ ସହାୟତା ମିଳିପାରିବ । ନୂଆ ଅନୁଚ୍ଛେଦ 21-ଏକୁ ସାମିଲ କରିବା ଦ୍ୱାରା କେନ୍ଦ୍ର ସରକାର ପିଆଇଏମ ଲାଗି ନିୟମ ଏବଂ ପ୍ରକ୍ରିୟା ପ୍ରସ୍ତୁତ କରିପାରିବେ । ସଂଶୋଧନକୁ ଆଗୁଆ ପ୍ରଭାବୀ କରାଯିବ ଯାହାଦ୍ୱାରା ନ୍ୟାୟିକ ଆଇନର ବ୍ୟବସ୍ଥା ଅନୁଯାୟୀ ପ୍ରଚଳିତ ବ୍ୟବସ୍ଥାରେ ବର୍ତ୍ତମାନ ବ୍ୟବସାୟିକ ନିଷ୍ପତି ପ୍ରଦାନ କରୁଥିବା ନ୍ୟାୟିକ ମଂଚର ଅଧିକାର କ୍ଷେତ୍ରରେ କୌଣସି ବାଧା ଉପୁଯିବ ନାହିଁ ।
ରାସ୍ତା ସମ୍ପ୍ରସାରଣ ପାଇଁ ତ୍ରିଶୂର ମହାନଗର ନିଗମକୁ ଡାକ ବିଭାଗର ଜମି ଓ କୋଠା ହସ୍ତାନ୍ତର ପ୍ରସ୍ତାବକୁ ମଞ୍ଜୁରୀ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ କେରଳର ତ୍ରିଶୂରରେ ଥିବା ଡାକ ବିଭାଗର 16.5 ସେଂଟସ ଜମି ଓ କୋଠାକୁ ପଟ୍ଟାଲମ୍ ରାସ୍ତାର ସମ୍ପ୍ରସାରଣ ନିମନ୍ତେ ତ୍ରିଶୂର ମହାନଗର ନିଗମକୁ ହସ୍ତାନ୍ତର ପ୍ରସ୍ତାବକୁ ଅନୁମୋଦନ କରାଯାଇଛି । ଲୋକଙ୍କ ସ୍ୱାର୍ଥ ଦୃଷ୍ଟିରୁ ଜମି ଆଦାନପ୍ରଦାନ ନୀତିରେ କ୍ୟାବିନେଟ୍ ଅନୁମତି ଦେଇଛନ୍ତି । ଡାକ ବିଭାଗ 16.5ସେଂଟସ୍ ଜମି ବଦଳରେ ତ୍ରିଶୂର କେନ୍ଦ୍ରୀୟ ଡାକଘରଠାରୁ 200 ମିଟର ଦୂରରେ ଥିବା ସ୍ଥାନରେ ସମାନ ପରିମାଣର ଜମି ପାଇବ । ତ୍ରିଶୂର ମହାନଗର ନିଗମ ମଧ୍ୟ ନିଜ ଖର୍ଚ୍ଚରେ 3500 ବର୍ଗଫୁଟ୍ ଅଞ୍ଚଳରେ ଡାକଘର ନିର୍ମାଣ କରାଇବ । ଏଥିରେ ପାଚେରୀ ଓ ଦୁଇଟି ଗେଟ୍ ନିର୍ମାଣ ସାମିଲ ରହିଛି । ଟ୍ରାଫିକ୍ ସମସ୍ୟା ଓ ଲୋକଙ୍କ ସୁବିଧା ନିମନ୍ତେ ପଟ୍ଟାଲମ୍ ରାସ୍ତାର ସମ୍ପ୍ରସାରଣ ଜରୁରୀ ହୋଇ ପଡ଼ିଥିଲା ।
ମିସ୍ ୟୁନିଭର୍ସ ମୁକୁଟ ପିନ୍ଧିଥିବାରୁ ପ୍ରଧାନମନ୍ତ୍ରୀ ହର୍ନାଜ ସାନ୍ଧୁଙ୍କୁ ଅଭିନନ୍ଦନ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମିସ୍ ୟୁନିଭର୍ସ ମୁକୁଟ ପିନ୍ଧିଥିବାରୁ ହର୍ନାଜ ସାନ୍ଧୁଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମିସ୍ ୟୁନିଭର୍ସ ମୁକୁଟ ପିନ୍ଧିଥିବାରୁ ହର୍ନାଜ ସାନ୍ଧୁଙ୍କୁ ଅଭିନନ୍ଦନ । ତାଙ୍କ ଭବିଷ୍ୟତ ପ୍ରୟାସ ପାଇଁ ତାଙ୍କୁ ଶୁଭେଚ୍ଛା ।”
ଆନ୍ଧ୍ରପ୍ରଦେଶର ଅନନ୍ତପୁରାମୁ ଜିଲ୍ଲାରେ ଏକ ମର୍ମନ୍ତୁଦ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ପ୍ରଧାନମନ୍ତ୍ରୀ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆନ୍ଧ୍ରପ୍ରଦେଶର ଅନନ୍ତପୁରାମୁ ଜିଲ୍ଲାରେ ଏକ ମର୍ମନ୍ତୁଦ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ଲୋକଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ପୀଡିତଙ୍କ ପାଇଁ ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ୍ ପାଣ୍ଠି (ପିଏମ୍‍ଏନ୍‍ଆରଏଫ୍‍) ରୁ ସହାୟତା ରାଶିକୁ ମଧ୍ୟ ପ୍ରଧାନମନ୍ତ୍ରୀ ଅନୁମୋଦନ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଆନ୍ଧ୍ରପ୍ରଦେଶର ଅନନ୍ତପୁରାମୁ ଜିଲ୍ଲାର ଏକ ମର୍ମନ୍ତୁଦ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖିତ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା । ପ୍ରତ୍ୟେକ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ପିଏମ୍‍ଏନ୍‍ଆରଏଫ୍‍ରୁ ୨ଲକ୍ଷ ଟଙ୍କା କରି ପ୍ରଦାନ କରାଯିବ : ପ୍ରଧାନମନ୍ତ୍ରୀ ।”
ଜି -୭ ଶିଖର ସମ୍ମିଳନୀ ଅବସରରେ ଜର୍ମାନୀ ରିପବ୍ଲିକର ଚାନସେଲରଙ୍କ ସହ ପ୍ରଧାନମନ୍ତ୍ରୀଙ୍କ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜୁନ୍‍ ୨୭, ୨୦୨୨ ରେ ଜର୍ମାନୀର ସ୍ଲୋସ୍‍ ଏଲାମୁ ଠାରେ ଜି–୭ ଶିଖର ସମ୍ମିଳନୀ ଅବସରରେ ରିପବ୍ଲିକ୍ ଅଫ୍ ଜର୍ମାନୀର ଚାନସେଲର ମାନ୍ୟବର ଶ୍ରୀ ଓଲାଫ୍ ସ୍କୋଲଜ୍‌ଙ୍କୁ ଭେଟିଛନ୍ତି । ଚଳିତ ବର୍ଷ ଦୁଇ ନେତାଙ୍କ ମଧ୍ୟରେ ଏହା ଦ୍ୱିତୀୟ ବୈଠକ ଥିଲା; ପୂର୍ବ ବୈଠକ ଭାରତ–ଜର୍ମାନୀ ଆନ୍ତଃ – ସରକାରୀ ପରାମର୍ଶ ପାଇଁ ୨ ମଇ ୨୦୨୨ ରେ ପ୍ରଧାନମନ୍ତ୍ରୀଙ୍କ ବର୍ଲିନ ଗସ୍ତ ସମୟରେ ହୋଇଥିଲା । ଜି–୭ ଶିଖର ସମ୍ମିଳନୀକୁ ନିମନ୍ତ୍ରଣ ପାଇଁ ପ୍ରଧାନମନ୍ତ୍ରୀ ଚାନସେଲର ସ୍କୋଲଜଙ୍କୁ ଧନ୍ୟବାଦ ଜଣାଇଛନ୍ତି । ଗତ ମାସର ସେମାନଙ୍କର ଆଲୋଚନା ଜାରି ରଖି ଦୁଇ ନେତା ସେମାନଙ୍କର ସବୁଜ ଏବଂ ସ୍ଥାୟୀ ବିକାଶ ସହଭାଗିତାକୁ ଆଗକୁ ନେବା ଆବଶ୍ୟକତା ଉପରେ ଗୁରୁତ୍ୱାରୋପ କରିଥିଲେ । ଆଲୋଚନା କାଳରେ ଜଳବାୟୁ କାର୍ଯ୍ୟଯୋଜନା, ଜଳବାୟୁ ପାଇଁ ପୁଞ୍ଜି ଯୋଗାଣ ଏବଂ ପ୍ରଯୁକ୍ତିବିଦ୍ୟା ସ୍ଥାନାନ୍ତର ଭଳି ପ୍ରସଙ୍ଗଗୁଡ଼ିକ ଉପରେ ଆଲୋଚନା କରାଯାଇଥିଲା । ବାଣିଜ୍ୟ, ପୁଞ୍ଜି ବିନିଯୋଗ ଏବଂ ଲୋକଙ୍କ ମଧ୍ୟରେ ପାରସ୍ପରିକ ସମ୍ପର୍କକୁ ଆହୁରି ମଜବୁତ କରିବାର ଆବଶ୍ୟକତା ଉପରେ ଉଭୟ ନେତା ମଧ୍ୟ ସହମତ ହୋଇଥିଲେ । ଆନ୍ତର୍ଜାତୀୟ ସଂସ୍ଥାଗୁଡ଼ିକରେ ବୃହତ ସମନ୍ୱୟ, ବିଶେଷକରି ଭାରତର ଆଗାମୀ ଜି –୨୦ ସଭାପତିତ୍ୱ ପ୍ରସଙ୍ଗରେ ଆଲୋଚନା କରାଯାଇଥିଲା । ଦୁଇ ନେତା ଆଞ୍ଚଳିକ ଏବଂ ବିଶ୍ୱସ୍ତରୀୟ ବିକାଶ ଉପରେ ମଧ୍ୟ ମତ ବିନିମୟ କରିଥିଲେ ।
ପ୍ରଧାନମନ୍ତ୍ରୀ ଆନନ୍ଦରେ ଆଧୁନିକ ଖାଦ୍ୟ ପ୍ରକ୍ରିୟାକରଣ ପ୍ଳାଣ୍ଟର କଲେ ଉଦଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (ରବିବାର) ଆନନ୍ଦଠାରେ ଅମୂଲର ଅତ୍ୟାଧୂନିକ ଚକୋଲେଟ ପ୍ରକଳ୍ପ ସହିତ ଆଧୂନିକ ଖାଦ୍ୟ ପ୍ରକ୍ରିୟାକରଣ କେନ୍ଦ୍ରର ଉଦଘାଟନ କରିଥିଲେ । ସେ ଚକୋଲେଟ ପ୍ରକଳ୍ପକୁ ବୁଲି ଦେଖିଥିଲେ ଏବଂ ଏହି ଅବସରରେ ସେଠାରେ ଉପଯୋଗ କରାଯାଇଥିବା ବିଭିନ୍ନ ଜ୍ଞାନ କୌଶଳ ଏବଂ ପ୍ରସ୍ତୁତ ହେଉଥିବା ବିଭିନ୍ନ ଉତ୍ପାଦ ବିଷୟରେ ତାଙ୍କୁ ସୂଚନା ପ୍ରଦାନ କରାଯାଇଥିଲା । ଏହି ଅବସରରେ ସେଠାରେ ଅନେକ ସଂଖ୍ୟାରେ ଜନସମାବେଶ ପାଇଁ ସେ ଆନନ୍ଦର ଲୋକମାନଙ୍କୁ ଧନ୍ୟବାଦ ଜଣାଇଥିଲେ । ସେ କହିଥିଲେ ଯେ ଆଜି ଯେଉଁ ପ୍ରକଳ୍ପଗୁଡିକର ଉଦଘାଟନ କରାଯାଇଛି ସେଗୁଡିକ ସମବାୟ କ୍ଷେତ୍ର ପାଇଁ ଶୁଭଙ୍କର । ସେ କହିଥିଲେ ଯେ ଅମୂଲ ବ୍ରାଣ୍ଡ ସମଗ୍ର ବିଶ୍ୱରେ ସୁପରିଚିତ ଏବଂ ଏହା ବୈଶ୍ୱିକ ସ୍ତରରେ ପ୍ରେରଣାର ଉତ୍ସ ହୋଇପାରିଛି । ସେ କହିଥିଲେ ଯେ ଅମୂଲର ସଂପର୍କ କେବଳ ଦୁଗ୍ଧ ପ୍ରକ୍ରୀୟାକରଣ ସହିତ ନୁହେଁ ବରଂ ସଶକ୍ତିକରଣର ମଧ୍ୟ ଏକ ଜ୍ୱଳନ୍ତ ମଡେଲ । ପ୍ରଧାନମନ୍ତ୍ରୀ କହିଥିଲେ ଯେ ସମବାୟ କ୍ଷେତ୍ରଗୁଡିକ ଜରିଆରେ ସର୍ଦ୍ଦାର ପଟେଲ ଏଭଳି ଏକ ମାର୍ଗ ପ୍ରଦର୍ଶନ କରିଛନ୍ତି ଯେଉଁଥିରେ ନା କୌଣସି ସରକାର ଏବଂ ନା କୌଣସି ଉଦ୍ୟୋଗପତିଙ୍କର ଅଧିକାରସ୍ଵତ୍ତ୍ୱ ରହିଛି । ସେ କହିଥିଲେ ଯେ ଏହା ଏକ ଅନନ୍ୟ ମଡେଲ ଯେଉଁଠି ଲୋକମାନଙ୍କୁ ଗୁରୁତ୍ୱ ପ୍ରଦାନ କରାଯାଏ । ସେ କହିଥିଲେ ଯେ ଗୁଜରାଟରେ ସମବାୟ କ୍ଷେତ୍ରରେ ନିଆଯାଇଥିବା ପଦକ୍ଷେପ ଲୋକମାନଙ୍କୁ ବିଶେଷତଃ କୃଷକମାନଙ୍କୁ ସହାୟତା କରିପାରିଛି । ସହରୀ ବିକାଶ ଉପରେ ସର୍ଦ୍ଦାର ପଟେଲଙ୍କ ଗୁରୁତ୍ୱ ପ୍ରଦାନ କରିଥିବା କଥାକୁ ସେ ସ୍ମରଣ କରିଥିଲେ । 2022 ରେ ଭାରତ ସ୍ୱାଧୀନତାର 75ତମ ବାର୍ଷିକ ଉତ୍ସବ ବିଷୟରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ଭାରତ ଦୁଗ୍ଧ ଉତ୍ପାଦନ କ୍ଷେତ୍ରରେ ଉତ୍ତମ ପ୍ରଦର୍ଶନ କରୁଛି କିନ୍ତୁ ଆହୁରୀ ସର୍ବୋତ୍ତମ ପ୍ରଦର୍ଶନ ମଧ୍ୟ କରିପାରିବ । ସେ କହିଥିଲେ ଯେ ଅଭିନବୀକରଣ ଏବଂ ମୂଲ୍ୟସମ୍ବର୍ଦ୍ଧନ ଉପରେ ଗୁରୁତ୍ୱ ପ୍ରଦାନ କରିବାର ସମୟ ଆସିଯାଇଛି । ଏହି ପ୍ରସଙ୍ଗରେ ସେ ମହୁ ଉତ୍ପାଦନ ଉପରେ ମଧ୍ୟ ଆଲୋଚନା କରିଥିଲେ ।
ପ୍ରଧାନମନ୍ତ୍ରୀ ଆମେରିକାର ୱାଶିଂଟନ ଡିସିରେ ପହଞ୍ଚିବାର ପ୍ରେସ୍ ବାର୍ତ୍ତା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୁକ୍ତରାଷ୍ଟ୍ର ଆମେରିକାର ମହାମହିମ ରାଷ୍ଟ୍ରପତି ଜୋ ବାଇଡେନଙ୍କ ଆମନ୍ତ୍ରଣକ୍ରମେ ଆମେରିକା ଗସ୍ତରେ ଯାଇ ୱାଶିଂଟନର ଡିସିରେ (ସେପ୍ଟେମ୍ବର ୨୨ତାରିଖ, ସେଠାକାର ସ୍ଥାନୀୟ ସମୟ) ପହଞ୍ଚିଛନ୍ତି । ପ୍ରଧାନମନ୍ତ୍ରୀଙ୍କୁ ଆମେରିକା ସରକାରଙ୍କ ତରଫରୁ ସେଠାକାର ରାଜ୍ୟ ପରିଚାଳନା ଏବଂ ସମ୍ବଳ ବିଭାଗର ଉପ ସଚିବ ଶ୍ରୀ ଟି.ଏଚ୍‍.ବ୍ରିଆନ ପାଛୋଟି ନେଇଥିଲେ । ଆଣ୍ଡ୍ରିୟୁ ବିମାନଘାଟୀରେ ଉପସ୍ଥିତ ଥିବା ପ୍ରବାସୀ ଭାରତୀୟମାନେ ମଧ୍ୟ ପ୍ରଧାନମନ୍ତ୍ରୀଙ୍କୁ ଖୁସିରେ ସ୍ୱାଗତ କରିଥିଲେ ।
ସ୍ୱାଧୀନତା ଦିବସ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ସ୍ୱାଧୀନତା ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଆପଣମାନଙ୍କୁ ସ୍ୱାଧୀନତା ଦିବସର ଅଭିନନ୍ଦନ । ଆପଣମାନଙ୍କୁ ୭୫ତମ ସ୍ୱାଧୀନତା ଦିବସର ଅନେକ ଅଭିନନ୍ଦନ । ଆଜାଦୀ କେ ଅମୃତ ମହୋତ୍ସବର ଏହି ବର୍ଷ ଦେଶବାସୀଙ୍କ ମଧ୍ୟରେ ନୂଆ ଉତ୍ସାହ ଓ ନବଚେତନା ସଞ୍ଚାର କରୁ । ଜୟ ହିନ୍ଦ! #ଇଣ୍ଡିଆଇଣ୍ଡିପେଣ୍ଡେନ୍ସଡେ”
କୃଷି ଓ ଆନୁସଙ୍ଗିକ କ୍ଷେତ୍ରରେ ଭାରତ, ଉଜବେକିସ୍ତାନ ସହଯୋଗ ଚୁକ୍ତିକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ କୃଷି ଏବଂ ଆନୁସଙ୍ଗିକ କ୍ଷେତ୍ରରେ ଭାରତ – ଉଜବେକିସ୍ତାନ ସହଯୋଗ ଚୁକ୍ତିକୁ ଅନୁମୋଦନ କରିଛନ୍ତି । ଭାରତ ଏବଂ ଉଜବେକିସ୍ତାନ ମଧ୍ୟରେ ସହଯୋଗ ପାଇଁ ଏହି ଚୁକ୍ତିରେ ନିମ୍ନୋକ୍ତ ବ୍ୟବସ୍ଥା ରହିଛି : 1. ଆପୋସ ସ୍ୱାର୍ଥ ଜଡ଼ିତ ଆଇନ, ମାନକ ଏବଂ ଉତ୍ପାଦ ନମୁନା କ୍ଷେତ୍ରରେ ସୂଚନାର ବିନିମୟ; 2. ଉଜବେକିସ୍ତାନରେ ଯୁଗ୍ମ କୃଷି କ୍ଲଷ୍ଟର ପ୍ରତିଷ୍ଠା । 3. ଶସ୍ୟ ଉତ୍ପାଦନ ଏବଂ ସେଗୁଡ଼ିକର ବିବିଧକରଣ କ୍ଷେତ୍ରରେ ଅଭିଜ୍ଞତାର ବିନିମୟ 4. ଆଧୁନିକ ପ୍ରଯୁକ୍ତି ଆଧାରିତ ବିହନ ଉତ୍ପାଦନ କ୍ଷେତ୍ରରେ ଅଭିଜ୍ଞତାର ବିନିମୟ, ପକ୍ଷମାନଙ୍କ ରାଷ୍ଟ୍ରର ଆଇନ ଆଧାରରେ ବିହନର ପ୍ରମାଣନ କ୍ଷେତ୍ରରେ ସୂଚନାର ବିନିମୟ; ଲାଭ ଉଦ୍ଦେଶ୍ୟରେ ବିହନ ନମୁନାର ଆଦାନପ୍ରଦାନ । 5. ଜଳସେଚନ ସମେତ କୃଷି ଏବଂ ଆନୁସଙ୍ଗିକ କ୍ଷେତ୍ରରେ ଜଳର ସମ୍ପ୍ରସାରିତ ଦକ୍ଷତାପୂର୍ଣ୍ଣ ପରିଚାଳନା କ୍ଷେତ୍ରରେ ପ୍ରଯୁକ୍ତିର ପ୍ରୟୋଗ 6. ଜେନେଟିକ୍ସ, ବ୍ରିଡିଂ, ବାୟୋଟେକ୍ନୋଲଜି, ଚାରା ସୁରକ୍ଷଶ, ମୃତ୍ତିକା ଉତ୍ପାଦକତା ସଂରକ୍ଷଣ, ଯାନ୍ତ୍ରିକୀକରଣ, ଜଳସମ୍ପଦ ଏବଂ ବୈଜ୍ଞାନିକ ଫଳାଫଳ ପାଇଁ ଆପୋସ ପ୍ରୟୋଗ କ୍ଷେତ୍ରରେ ଯୁଗ୍ମ ବୈଜ୍ଞାନିକ ଗବେଷଣା ଚାଲୁ କରିବା । 7. ପରାଗ ସଂଗମ କ୍ଷେତ୍ରରେ ସହଯୋଗ ବୃଦ୍ଧି ଏବଂ ବିକାଶ 8. ପଶୁ ପାଳନ, ପଶୁ ସ୍ୱାସ୍ଥ୍ୟ, କୁକୁଡା ପାଳନ, ଜେନୋମିକ୍ସ ଏବଂ କ୍ୱାରେଂଟାଇନ ସୁବିଧା ପ୍ରତିଷ୍ଠା କ୍ଷେତ୍ରରେ ଅଭିଜ୍ଞତାର ଆଦାନପ୍ରଦାନ 9. କୃଷି ଏବଂ ଖାଦ୍ୟ ଶିଳ୍ପ କ୍ଷେତ୍ରରେ ବୈଜ୍ଞାନିକ ଏବଂ ବାସ୍ତବ କାର୍ଯ୍ୟକଳାପ (ମେଳା, ପ୍ରଦର୍ଶନୀ, ସମ୍ମିଳନୀ, ସଂଗୋଷ୍ଠୀ) ଆୟୋଜନ କରିବା । 10. କୃଷି ଏବଂ ଖାଦ୍ୟ ବାଣିଜ୍ୟ କ୍ଷେତ୍ରରେ ସହଯୋଗ 11. ମିଳିତ ଉଦ୍ୟମରେ ଖାଦ୍ୟ ପ୍ରକ୍ରିୟାକରଣ ଉଦ୍ୟୋଗ ପ୍ରତିଷ୍ଠା ସମ୍ଭାବନା ଉଜଗାର କରିବା 12. ଉଭୟ ପକ୍ଷ ମଧ୍ୟୟରେ ଆପୋସ ସହମତି ଭିତିରେ ସହଯୋଗର ଅନ୍ୟ ସମସ୍ତ କ୍ଷେତ୍ର । ଚୁକ୍ତି ଅନୁଯାୟୀ ଉଭୟ ରାଷ୍ଟ୍ରର ପ୍ରତିନିଧିମାନଙ୍କୁ ନେଇ ଏକ ଯୁଗ୍ମ କାର୍ଯ୍ୟଗୋଷ୍ଠୀ ପ୍ରତିଷ୍ଠା କରାଯିବ । ଏହି ଗୋଷ୍ଠୀ ସହଯୋଗର ଯୋଜନା ପ୍ରସ୍ତୁତ କରିବା, ଚୁକ୍ତି କାର୍ଯ୍ୟକାରୀ କରିବା କ୍ଷେତ୍ରରେ ଦେଖାଦେଉଥିବା ସମସ୍ୟାଗୁଡ଼ିକର ସମାଧାନ ଯୋଗାଇଦେବ ଏବଂ ଉଭୟ ପକ୍ଷ ଦ୍ୱାରା ବିବେଚନା କରାଯାଇଥିବା କାର୍ଯ୍ୟକୁ କାର୍ଯ୍ୟକାରୀତା ଅନୁଧ୍ୟାନ କରିବା । ଏହି କାର୍ଯ୍ୟକାରୀ ଗୋଷ୍ଠୀର ବୈଠକ ପ୍ରତି ଦୁଇ ବର୍ଷରେ ଥରେ ଥର ଥର କରି ଭାରତ ଏବଂ ଉଜବେକିସ୍ତାନରେ ଆୟୋଜନ ହେବ । ଏହି ଚୁକ୍ତି ସ୍ୱାକ୍ଷର ହେବା ତାରିଖଠାରୁ କାର୍ଯ୍ୟକାରୀ ହେବ ଏବଂ ଏହା 5 ବର୍ଷ ଲାଗି ପ୍ରଭାବୀ ରହିବ । ଏହା ପରବର୍ତ୍ତୀ 5 ବର୍ଷ ଲାଗି ସ୍ୱୟଂକ୍ରିୟ ଭାବେ ସମ୍ପ୍ରସାରିତ ହୋଇପାରିବ । ଉଭୟ ପକ୍ଷ ମଧ୍ୟରୁ ଗୋଟିଏ ପକ୍ଷ ଇଚ୍ଛାନୁଯାୟୀ ବିଜ୍ଞପ୍ତି ପ୍ରକାଶ କରିବାର 6 ମାସ ମଧ୍ୟରେ ଏହି ଚୁକ୍ତି ବାତିଲ ହୋଇଯିବ ।
ସୌର୍ଯ୍ୟ ସ୍ମାରକ ଉଦ୍ଘାଟନ କଲେ ପ୍ରଧାନମନ୍ତ୍ରୀ,  ଭୋପାଳ ସାଧାରଣ ସଭାରେ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭୋପାଳଠାରେ ଆୟୋଜିତ ଏକ ଉତ୍ସବରେ ସୌର୍ଯ୍ୟ ସ୍ମାରକକୁ ଆଜି ଉଦଘାଟନ କରିଥିଲେ । ଏହି ସାଧାରଣ ସଭାରେ ସେନାବାହିନୀର ବହୁ ପୂର୍ବତନ ସଦସ୍ୟମାନେ ଉପସ୍ଥିତ ଥିଲେ । ସାଧାରଣ ସଭାରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ଆମ ସେନାବାହିନୀର ସଦସ୍ୟମାନେ ମାନବିକତାର ପ୍ରତୀକ । ଭାରତୀୟ ସେନାବାହିନୀର ସଦସ୍ୟମାନେ ପ୍ରାକୃତିକ ବିପର୍ଯ୍ୟୟ ସମୟରେ କିପରି ମାନବିକତା ଆଧାରରେ ନିଜର ଜୀବନକୁ ବାଜି ଲଗାଇ ଜନତାର ସେବାରେ ନିଜକୁ ନିୟୋଜିତ କରିପାରନ୍ତି ସେ କଥାକୁ ପ୍ରଧାନମନ୍ତ୍ରୀ ସ୍ମରଣ କରିଥିଲେ । ଶୃଙ୍ଖଳା ଓ ଆଚରଣରେ ଭାରତୀୟ ସେନାବାହିନୀ ବିଶ୍ଵରେ ଶ୍ରେଷ୍ଠ ଭାବେ ବିବେଚିତ ବୋଲି ପ୍ରଧାନମନ୍ତ୍ରୀ କହିଥିଲେ । ବିଶ୍ଵସ୍ତରରେ ଶାନ୍ତି ପ୍ରତିଷ୍ଠା ପାଇଁ ଭାରତର ଅବଦାନ ସର୍ବାଗ୍ରେ ରହିଛି । ସେ କହିଥିଲେ ଯେ, ୟେମେନରେ ନିକଟରେ ଘଟିଥିବା ସମସ୍ୟାରେ ଭାରତୀୟଙ୍କ ସମେତ କିଛି ବାହାର ରାଷ୍ଟ୍ରର ନାଗରୀକମାନେ ଅସୁବିଧା ପରିସ୍ଥିତିର ସମ୍ମୁଖୀନ ହୋଇଥିଲେ । ଭାରତୀୟ ସେନାବାହିନୀ ଫସି ରହିଥିବା ଭାରତୀୟଙ୍କ ସମେତ ଅନ୍ୟ ଦେଶର ନାଗରୀକମାନଙ୍କୁ ମଧ୍ୟ ସେଠାରୁ ଉଦ୍ଧାର କରିଥିଲେ । ଅନ୍ୟ ରାଷ୍ଟ୍ରରୁ ଭାରତ କେବେ ଫାଇଦା ଉଠାଇ ନାହିଁ । ମାତ୍ର ଯତେବେଳେ ମାନବିକତାର ସୁରକ୍ଷା କଥା ଆସେ ସେତେବେଳେ ଭାରତୀୟ ସେନାବାହିନୀ ସେହି ସମୟରେ ମାନବିକତା ଆଧାରରେ ସହଯୋଗ କରିବାକୁ କେବେ ପଛାଏ ନାହିଁ ବୋଲି ପ୍ରଧାନମନ୍ତ୍ରୀ କହିଥିଲେ । ବିଶ୍ଵଯୁଦ୍ଧ ଭାରତର ଯୁଦ୍ଧ ନୁହେଁ ମାତ୍ର ବହୁ ଭାରତୀୟସୈନିକ ପାଶ୍ଚାତ୍ୟ ରାଷ୍ଟ୍ରର ସୁରକ୍ଷା ପାଇଁ ପ୍ରାଣବଳୀ ଦେବାର ବହୁ ନଜିର ରହିଛି । ସେ କହିଥିଲେ ଯେ, ଏହିଭଳି ଘଟଣାକୁ ଆମେ ଭୂଲିଯିବା ଉଚିତ୍ ନୁହେଁ ଏବଂ ବିଶ୍ଵବାସୀ ଏହିଭଳି ଘଟଣାକୁ କେବେ ଭୁଲିପାରିବେ ନାହିଁ । ଭାରତୀୟ ସେନାବାହିନୀର ନୈତିକତା ହେଉଛି 125 କୋଟି ଭାରତୀୟଙ୍କ ଶକ୍ତି । ନିୟମିତ ସତର୍କତା ଅବଲମ୍ବନ କରାଯିବା ସେନାବାହିନୀର ସ୍ଵତନ୍ତ୍ରତା । ଭାରତୀୟ ସେନାବାହିନୀ ସୀମାନ୍ତରେ ଯେପରି ଭାବରେ ଶତ୍ରୁପକ୍ଷ ଉପରେ ତୀକ୍ଷ୍ଣ ଦୃଷ୍ଟି ରଖିଛନ୍ତି ଏବଂ ସେମାନଙ୍କ ବିରତ୍ଵକୁ ପ୍ରଧାନମନ୍ତ୍ରୀ ବେଶ୍ ପ୍ରଶଂସା କରିଥିଲେ । ଭାରତୀୟ ସେନାବାହିନୀର ତ୍ୟାଗର ଗୌରବମୟ ପରମ୍ପରା ସଂପର୍କରେ ପ୍ରଖ୍ୟାତ ହିନ୍ଦୀ କବି ମାଖନଲାଲ ଚତୁର୍ବେଦୀ ଏବଂ ରାମଧାରୀ ସିଂ ଦିନକରଙ୍କ ଦ୍ଵାରା ଲିଖିତ କବିତାର ଉଦାହରଣ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, କେନ୍ଦ୍ର ସରକାର ୱାନ ରେଙ୍କ, ୱାନ ପେନସନ ନୀତି ପ୍ରଚଳନ ପାଇଁ ଦେଇଥିବା ପ୍ରତିଶୃତିକୁ (ଗୋଟିଏ ପାହ୍ୟା ପାଇଁ ଗୋଟିଏ ପେନସନ ନୀତି) କାର୍ଯ୍ୟକାରୀ କରିଛନ୍ତି । ସେନାବାହିନୀର ଅବସରପ୍ରାପ୍ତ ସଦସ୍ୟଙ୍କର କଲ୍ୟାଣ ଦିଗରେ ସରକାର ଗ୍ରହଣ କରିଥିବା ଅନ୍ୟାନ୍ୟ ପଦକ୍ଷେପ ସଂପର୍କରେ ସୂଚନା ଦେଇଥିଲେ ।
ଭୂ-ବିଜ୍ଞାନ, ଖନନ ଓ ଖଣିଜ ସମ୍ପଦ ଉତ୍ତୋଳନ କ୍ଷେତ୍ରରେ ଭାରତ-ଜିମ୍ବାୱେ ସହଯୋଗ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭୂ-ବିଜ୍ଞାନ, ଖନନ ଓ ଖଣିଜ ସମ୍ପଦ ଉତ୍ତୋଳନ କ୍ଷେତ୍ରରେ ସହଯୋଗ ପାଇଁ ଭାରତ-ଜିମ୍ବାୱେ ମଧ୍ୟରେ ବୁଝାମଣାକୁ ମଞ୍ଜୁରି ପ୍ରଦାନ କରାଯାଇଛି । ଏହି ବୁଝାମଣାପତ୍ର ଜିମ୍ବାୱେ ରାଜଧାନୀ ହାରାରେଠାରେ 2018 ମସିହା ନଭେମ୍ବର 3 ତାରିଖ ଦିନ ସ୍ୱାକ୍ଷରିତ ହୋଇଥିଲା । ବୁଝାମଣାପତ୍ରର ସର୍ତ୍ତାବଳୀ ଅନୁସାରେ ଉଭୟ ଦେଶରେ ଥିବା ପ୍ରାକୃତିକ ସମ୍ପଦ, ଏହାର ଖନନ ଏବଂ ଅନୁସନ୍ଧାନ କାର୍ଯ୍ୟରେ ଦୁଇଦେଶର ବିଭିନ୍ନ ଅନୁଷ୍ଠାନ ମଧ୍ୟରେ ସୂଚନା ଆଦାନପ୍ରଦାନ ଏବଂ ଅନୁଭୂତି ହସ୍ତାନ୍ତରଣ ହେବ । ଏଥିପାଇଁ ଉଭୟ ପକ୍ଷ ଆଲୋଚନାଠାରୁ ଆରମ୍ଭ କରି ପ୍ରଯୁକ୍ତି ହସ୍ତାନ୍ତରଣ ପର୍ଯ୍ୟନ୍ତ ସହଯୋଗ କରିବେ । ଏହାଦ୍ୱାରା ଦୁଇଦେଶରେ ଖଣିଜ ସମ୍ପଦର ଉପଯୁକ୍ତ ଉତ୍ତୋଳନ ଏବଂ ଅନୁସନ୍ଧାନ କାର୍ଯ୍ୟ ତ୍ୱରାନ୍ୱିତ ହୋଇପାରିବ ।
ପବିତ୍ର ରମଜାନ ମାସ ଆରମ୍ଭରେ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପବିତ୍ର ରମଜାନ ମାସ ଆରମ୍ଭରେ ଜନସାଧାରଣଙ୍କୁ ଶୁଭେଚ୍ଛା ଜଣାଇଛନ୍ତି । ‘‘ରମଜାନ ଆରମ୍ଭରେ ସମସ୍ତଙ୍କୁ ଶୁଭେଚ୍ଛା । ଏହି ପବିତ୍ର ମାସ ସାରା ବିଶ୍ୱରେ ଶାନ୍ତି, ସଂପ୍ରିତି, ସୌହାଦ୍ଦ୍ୟ ଓ ଏକତାର ଭାବନାକୁ ପରିପୁଷ୍ଟ କରୁ’’, ବୋଲି ପ୍ରଧାନମନ୍ତ୍ରୀ କହିଛନ୍ତି ।
୨୭ ମାର୍ଚ୍ଚ, ୨୦୨୨ ରେ ମନ୍ କି ବାତ ପାଇଁ ନିଜ ନିଜର ମତ ଦେବାକୁ ନାଗରିକମାନଙ୍କୁ ଆମନ୍ତ୍ରଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୭ ମାର୍ଚ୍ଚ ୨୦୨୨ ରେ ମନ କି ବାତ ପାଇଁ ମତାମତ ଏବଂ ପରାମର୍ଶ ଦେବାକୁ ନାଗରିକମାନଙ୍କୁ ଆମନ୍ତ୍ରଣ କରିଛନ୍ତି । “ଏହି ମାସର ମନ୍‍ କି ବାତ୍‍ କାର୍ଯ୍ୟକ୍ରମ ୨୭ ତାରିଖରେରେ ଅନୁଷ୍ଠିତ ହେବ । ସବୁଥର ପରି, ମୁଁ ମଧ୍ୟ ଆପଣଙ୍କ ଠାରୁ ସମାନ ମତାମତ ପାଇବାକୁ ଆଶା କରୁଛି । MyGov, NaMo App ରେ ଲେଖନ୍ତୁ କିମ୍ବା ୧୮୦୦–୧୧–୭୮୦୦ ନମ୍ବରକୁ ଫୋନ କରି ଆପଣଙ୍କର ବାର୍ତ୍ତା ରେକର୍ଡ କରନ୍ତୁ ।”
ଦିଲ୍ଲୀରେ 7ଟି ଜିପିଆରଏ କଲୋନୀର ପୁନର୍ବିକାଶ ପ୍ରସ୍ତାବକୁ କେବିନେଟ ମଞ୍ଜୁରି

ଦିଲ୍ଲୀରେ ସାତଟି ଜିପିଆରଏସ କଲୋନୀର ପୁନଃବିକାଶ ଘଟାଇବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ମଙ୍ଗଳବାର (05.07.2016) ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ମଞ୍ଜୁରି ପ୍ରଦାନ କରାଯାଇଛି । ଏହି ଜେନେରାଲ ପୁଲ୍ ଆବାସିକ କଲୋନୀ (ଜିପିଆରଏ) ସରୋଜିନୀ ନଗର, ନେତାଜୀ ନଗର ଏବଂ ନାରୋଜୀ ନଗରଠାରେ ଜାତୀୟ କୋଠାବାଡି ନିର୍ମାଣ ନିଗମ ଲିମିଟେଡ ଦ୍ୱାରା ଏବଂ କସ୍ତୁରବା ନଗର, ତ୍ୟାଗରାଜନଗର, ଶ୍ରୀନିବାସପୁରୀ ଓ ମହମ୍ମଦପୁର ଠାରେ କେନ୍ଦ୍ରୀୟ ପୂର୍ତ୍ତବିଭାଗ ଦ୍ୱାରା ନିର୍ମାଣ କରାଯିବ । ଏହି ସବୁ ସ୍ଥାନରେ ଏବେ ଥିବା ମୋଟ 12,970 ଟି ଟାଇପ୍-1 ଏବଂ ଟାଇପ-4 ବାସଗୃହ ବଦଳରେ ସେଠାରେ 25,667 ଟି ବାସଗୃହର ବିକାଶ ଘଟାଯିବ । ଏଥିସହ ସେହିସବୁ ସ୍ଥାନମାନଙ୍କରେ ସବୁ ପ୍ରକାର ସହାୟକ ସାମାଜିକ ସୁବିଧା ସୁଯୋଗ ୟୁନିଟ୍ ମଧ୍ୟ ନିର୍ମାଣ କରାଯିବ । ଏହି ପ୍ରକଳ୍ପ ମାଧ୍ୟମରେ ନେତାଜୀନଗର ଅଞ୍ଚଳର 2.42 ଲକ୍ଷ ବର୍ଗ ମିଟର ପରିମିତ ଜାଗାରେ ସରକାରୀ ବାସଗୃହ ନିର୍ମାଣ କରାଯିବ । ସମଗ୍ର ପ୍ରକଳ୍ପ ପାଇଁ ସରକାର ମୋଟ 32,835 କୋଟି ଟଙ୍କା ବ୍ୟୟବରାଦ କରିବେ ଯେଉଁଥିରେ ଏହାର 30 ବର୍ଷର ପରିଚାଳନା ଏବଂ କାର୍ଯ୍ୟାନ୍ୱୟନ ଖର୍ଚ୍ଚ ସାମିଲ । ବ୍ୟୟବହନ ଭିତ୍ତିରେ ନାରୋଜୀନଗର ଓ ସରୋଜିନୀ ନଗର ବ୍ୟବସାୟିକ ବିୟୁଏକୁ ବିକ୍ରି କରାଯାଇ ଏହି ପ୍ରକଳ୍ପ କାର୍ଯ୍ୟକାରୀ କରାଯିବ । ପାଞ୍ଚ ବର୍ଷ ମଧ୍ୟରେ ପର୍ଯ୍ୟାୟ କ୍ରମେ ଏହା ଶେଷ କରିବାକୁ ଲକ୍ଷ୍ୟ ଧାର୍ଯ୍ୟ କରାଯାଇଛି ।
ବିଶ୍ଵ ବାଣିଜ୍ୟ ସଂଗଠନର ଅନୌପଚାରିକ ମନ୍ତ୍ରୀସ୍ତରୀୟ ବୈଠକରେ ଯୋଗ ଦେଇଥିବା ମନ୍ତ୍ରୀ ଓ ବରିଷ୍ଠ ଅଧିକାରୀ ଭେଟିଲେ ପ୍ରଧାନମନ୍ତ୍ରୀଙ୍କୁ

ନୂଆଦିଲ୍ଲୀଠାରେ ବିଶ୍ଵ ବାଣିଜ୍ୟ ସଂଗଠନର (ଡବ୍ଲ୍ୟୁଟିଓ) ଅନୌପଚାରିକ ମନ୍ତ୍ରୀସ୍ତରୀୟ ବୈଠକରେ ଯୋଗଦେଇଥିବା ବରିଷ୍ଠ ପଦାଧିକାରୀମାନେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଥିଲେ । ଏହି ସାକ୍ଷାତ ସମୟରେ ବହୁପକ୍ଷୀୟ ବାଣିଜ୍ୟ ସଂକ୍ରାନ୍ତ ବିଭିନ୍ନ ଦିଗ ଉପରେ ଆଲୋଚନା କରାଯାଇଥିଲା । ଏହି ମନ୍ତ୍ରୀସ୍ତରୀୟ ବୈଠକ ଆୟୋଜନ କରିଥିବାରୁ ଭାରତର ପ୍ରୟାସକୁ କେତେକ ମନ୍ତ୍ରୀ ପ୍ରଶଂସା କରିଥିଲେ । ବରିଷ୍ଠ ପଦାଧିକାରୀମାନଙ୍କୁ ସ୍ୱାଗତ ଜଣାଇ ପ୍ରଧାନମନ୍ତ୍ରୀ ବିଶ୍ୱାସ ପ୍ରକଟ କରିଥିଲେ ଯେ ଡବ୍ଲ୍ୟୁଟିଓ ମନ୍ତ୍ରୀସ୍ତରୀୟ ବୈଠକରେ ହୋଇଥିବା ପ୍ରୟାସ ଗଠନମୂଳକ ହୋଇଥିବ । ସେ ଦୋହରାଇଥିଲେ ଯେ ନିୟମ ଆଧାରିତ ବହୁପକ୍ଷୀୟ ବାଣିଜ୍ୟ ବ୍ୟବସ୍ଥା ପ୍ରତି ଭାରତର ପ୍ରତିବଦ୍ଧତା; ସାମଗ୍ରୀକତା ଏବଂ ସହମତିର ନୀତି ଉପରେ ଆଧାରିତ । ସେ କହିଥିଲେ ଯେ, ଏକ ମଜବୁତ ବିବାଦ ସମାଧାନ ବ୍ୟବସ୍ଥା ଡବ୍ଲ୍ୟୁଟିଓର ଏକ ଗୁରୁତ୍ୱପୂର୍ଣ୍ଣ ଉପଲବ୍ଧି । ପ୍ରଧାନମନ୍ତ୍ରୀ କହିଥିଲେ ଯେ, ବହୁପକ୍ଷୀୟ ବାଣିଜ୍ୟ ବ୍ୟବସ୍ଥାରେ ଦେଖାଦେଉଥିବା ଆହ୍ୱାନଗୁଡ଼ିକର ମୁକାବିଲା କରିବା ଗୁରୁତ୍ୱପୂର୍ଣ୍ଣ । ସେ ଉଲ୍ଲେଖ କରିଥିଲେ ଯେ ଦୋହା ରାଉଣ୍ଡ ଏବଂ ବାଲି ମନ୍ତ୍ରୀସ୍ତରୀୟ ବୈଠକରେ ନିଆଯାଇଥିବା ନିଷ୍ପତ୍ତି ବର୍ତ୍ତମାନ ସୁଦ୍ଧା କାର୍ଯ୍ୟକାରୀ ହୋଇନାହିଁ । କମ ବିକଶିତ ଦେଶଗୁଡ଼ିକ ପ୍ରତି ଏକ ଅନୁକମ୍ପାମୂଳକ ଆଭିମୁଖ୍ୟ ପୋଷଣ କରିବା ଉପରେ ସେ ପୁନଃଗୁରୁତ୍ୱାରୋପ କରିଥିଲେ । ଅନୌପଚାରିକ ବୈଠକ ପାଇଁ ଭାରତର ଆମନ୍ତ୍ରଣକୁ ଉତ୍ସାହୀ ଜବାବ ମିଳିଥିବାରୁ ସେ ସନ୍ତୋଷ ବ୍ୟକ୍ତ କରିଥିଲେ । ଏହାଦ୍ୱାରା ବହୁପକ୍ଷବାଦ ଏବଂ ଡବ୍ଲ୍ୟୁଟିଓର ନୀତି ପ୍ରତି ଏକ ବିଶ୍ୱସ୍ତରୀୟ ବିଶ୍ୱାସ ପ୍ରକଟ କରାଯାଇଥିବା ସେ କହିଥିଲେ । ଏହି ଅବସରରେ ବାଣିଜ୍ୟ ଏବଂ ଶିଳ୍ପ ମନ୍ତ୍ରୀ ଶ୍ରୀ ସୁରେଶ ପ୍ରଭୁ ଉପସ୍ଥିତ ଥିଲେ ।
୧୯୧୯ ମସିହା ଆଜିର ଦିନରେ ଯେଉଁମାନେ ଜାଲିଆନାୱାଲା ବାଗରେ ସହିଦ ହୋଇଥିଲେ ସେମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୯୧୯ ମସିହା ଆଜିର ଦିନରେ ଜାଲିଆନାୱାଲା ବାଗରେ ଯେଉଁମାନେ ସହିଦ ହୋଇଥିଲେ ସେମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଶ୍ରୀ ମୋଦୀ ମଧ୍ୟ ଜାଲିଆନାୱାଲା ବାଗ ସ୍ମାରକର ନବୀକରଣ ହୋଇଥିବା ସୌଧର ଉଦଘାଟନୀ ଉତ୍ସବରେ ଦେଇଥିବା ତାଙ୍କ ଅଭିଭାଷଣକୁ ସେୟାର କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “୧୯୧୯ ମସିହା ଆଜିର ଦିନରେ ଜାଲିଆନାୱାଲା ବାଗରେ ଯେଉଁମାନେ ସହିଦ ହୋଇଥିଲେ ସେମାନଙ୍କୁ ଶ୍ରଦ୍ଧାଞ୍ଜଳି । ସେମାନଙ୍କର ଅପୂର୍ବ ସାହସ ଏବଂ ବଳିଦାନ ଆଗାମୀ ପିଢିକୁ ପ୍ରେରଣା ଯୋଗାଇବ । ଗତ ବର୍ଷ ଜାଲିଆନାୱାଲା ବାଗ ସ୍ମାରକର ନବୀକରଣ ହୋଇଥିବା ସୌଧର ଉଦଘାଟନୀ ଉତ୍ସବରେ ମୋର ଅଭିଭାଷଣକୁ ସେୟାର କରୁଛି ।
ପ୍ରଧାନମନ୍ତ୍ରୀ ବିଶ୍ୱ ବକ୍ସିଂ ଚମ୍ପିଅନସିପରେ ବ୍ରୋଞ୍ଜ ପଦକ ଜିତିଥିବା ଆକାଶ କୁମାରଙ୍କୁ ଅଭିନନ୍ଦନ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ୱ ବକ୍ସିଂ ଚମ୍ପିଅନସିପରେ ବ୍ରୋଞ୍ଜ ପଦକ ଜିତିଥିବାରୁ ଆକାଶ କୁମାରଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଭଲ କଲ ଆକାଶ! ବିଶ୍ୱ ବକ୍ସିଂ ଚମ୍ପିଅନସିପ୍ ରେ ସମ୍ମାନଜନକ ପଦକ ପାଇଁ ଅଭିନନ୍ଦନ ଏହି ସଫଳତା ଯୁବ ବକ୍ସରମାନଙ୍କୁ ଆଗକୁ ବଢିବାକୁ ଉତ୍ସାହିତ କରିବ । ଆପଣଙ୍କୁ ଆପଣଙ୍କର ଭବିଷ୍ୟତ ପ୍ରୟାସ ପାଇଁ ବହୁତ ବହୁତ ଶୁଭେଚ୍ଛା ।”
ହିମାଚଳ ଦିବସ ଅବସରରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କ ବାର୍ତ୍ତାରେ ହିମାଚଳ ପ୍ରଦେଶର ୭୫ ତମ ପ୍ରତିଷ୍ଠା ଦିବସରେ ଶୁଭେଚ୍ଛା ଜଣାଇଛନ୍ତି ଏବଂ ସ୍ୱାଧୀନତାର ୭୫ ତମ ବର୍ଷରେ ୭୫ ତମ ପ୍ରତିଷ୍ଠା ଦିବସ ଆସିବା ଖୁସିର କଥା ବୋଲି କହିଛନ୍ତି । ଆଜାଦୀ କା ଅମୃତ ମହୋତ୍ସବ ସମୟରେ ରାଜ୍ୟର ପ୍ରତ୍ୟେକ ବାସିନ୍ଦାଙ୍କ ନିକଟରେ ବିକାଶର ଅମୃତ ପହଞ୍ଚାଇବାର ପ୍ରତିବଦ୍ଧତାକୁ ସେ ଦୋହରାଇଛନ୍ତି । ବ୍ୟକ୍ତିଗତ ଟିପ୍ପଣୀାୀ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପେୟୀଙ୍କ ଏକ କବିତାର ଉଦ୍ଧୃତ କରିଛନ୍ତି ଏବଂ ପରିଶ୍ରମୀ ତଥା ନିଷ୍ଠାପର ଲୋକ ଏବଂ ଏହି ସୁନ୍ଦର ରାଜ୍ୟ ସହିତ ତାଙ୍କର ଦୀର୍ଘ ଦିନର ସମ୍ପର୍କକୁ ମନେ ପକାଇଛନ୍ତି । ୧୯୪୮ ମସିହାରେ ଗଠନ ସମୟରେ ଏହି ପାହାଡ଼ିଆ ରାଜ୍ୟର ଆହ୍ୱାନଗୁଡ଼ିକୁ ସ୍ମରଣ କରି ପ୍ରଧାନମନ୍ତ୍ରୀ ଆହ୍ୱାନକୁ ସୁଯୋଗରେ ପରିଣତ କରିବା ପାଇଁ ହିମାଚଳ ପ୍ରଦେଶର ଲୋକମାନଙ୍କୁ ପ୍ରଶଂସା କରିଥିଲେ । ଉଦ୍ୟାନ କୃଷି, ବଳକା ବିଦ୍ୟୁତ, ସାକ୍ଷରତା ହାର, ଗ୍ରାମୀଣ ସଡ଼କ ସଂଯୋଗ, ଟ୍ୟାପ୍ ଜଳ ଏବଂ ପ୍ରତ୍ୟେକ ଘରକୁ ବିଦ୍ୟୁତ୍‍ ଯୋଗାଣ କ୍ଷେତ୍ରରେ ରାଜ୍ୟର ସଫଳତାକୁ ସେ ପ୍ରଶଂସା କରିଛନ୍ତି । ଗତ ୭-୮ ବର୍ଷ ମଧ୍ୟରେ ଏହି ସଫଳତା ମିଳିବା ଉପରେ ଆଲୋକପାତ କରିଥିଲେ । ଜୟ ରାମ ଜୀଙ୍କର ଯୁବ ନେତୃତ୍ୱରେ ଗ୍ରାମୀଣ ସଡ଼କ, ରାଜପଥ ପ୍ରଶସ୍ତିକରଣ, ରେଳ ନେଟୱାର୍କର ସମ୍ପ୍ରସାରଣ ପାଇଁ 'ଡବଲ୍ ଇଞ୍ଜିନ ସରକାର' ପଦକ୍ଷେପ ନେଇଛି, ଏହାର ଫଳାଫଳ ବର୍ତ୍ତମାନ ଦୃଶ୍ୟମାନ ହେଉଛି । ବିଭିନ୍ନ ଅଞ୍ଚଳକୁ ସଂଯୋଗ କ୍ଷେତ୍ରରେ ଉନ୍ନତି ଆସିବାପରେ ହିମାଚଳର ପର୍ଯ୍ୟଟନ ନୂତନ ଯୁଗ ଏବଂ ନୂତନ ଅଞ୍ଚଳରେ ପ୍ରବେଶ କରିଛି ବୋଲି ପ୍ରଧାନମନ୍ତ୍ରୀ କହିଛନ୍ତି । ପର୍ଯ୍ୟଟନ କ୍ଷେତ୍ରରେ ନୂତନ ପଦକ୍ଷେପ ଏବଂ ସ୍ଥାନୀୟ ଲୋକଙ୍କ ପାଇଁ ସୁଯୋଗ ଏବଂ ରୋଜଗାରର ନୂତନ ଉପାୟ ଉପରେ ପ୍ରଧାନମନ୍ତ୍ରୀ ଆଲୋକପାତ କରିଛନ୍ତି । ମହାମାରୀ ସମୟରେ ଦକ୍ଷ ତଥା ଦ୍ରୁତ ଟୀକାକରଣ ସହିତ ସେ ସ୍ୱାସ୍ଥ୍ୟ କ୍ଷେତ୍ରରେ ଅଗ୍ରଗତି ବିଷୟରେ ବିଶେଷ ଭାବରେ ଉଲ୍ଲେଖ କରିଥିଲେ । ହିମାଚଳ ପ୍ରଦେଶର ପୂର୍ଣ୍ଣ ସମ୍ଭାବନାକୁ ଖୋଲିବା ପାଇଁ କଠିନ ପରିଶ୍ରମ କରିବାର ଅବେଶ୍ୟକତା ଉପରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଛନ୍ତି । ସେ କହିଛନ୍ତି ଯେ ଅମୃତ କାଳ ସମୟରେ ପର୍ଯ୍ୟଟନ, ଉଚ୍ଚଶିକ୍ଷା, ଗବେଷଣା, ଆଇଟି, ପ୍ରଯୁକ୍ତିବିଦ୍ୟା, ଖାଦ୍ୟ ପ୍ରକ୍ରିୟାକରଣ ଏବଂ ପ୍ରାକୃତିକ ଚାଷ କ୍ଷେତ୍ରରେ କାର୍ଯ୍ୟକୁ ଆଗକୁ ନେବା ଆବଶ୍ୟକ । ସେ କହିଛନ୍ତି ଯେ ଚଳିତ ବର୍ଷର ବଜେଟରେ ଘୋଷିତ ଭାଇବ୍ରାଣ୍ଟ ଭିଲେଜ ସ୍କିମ୍‍ ହିମାଚଳ ପ୍ରଦେଶକୁ ବହୁତ ଲାଭ ଦେବ । ସେ ଆହୁରି ମଧ୍ୟ ସଂଯୋଗୀକରଣ ବୃଦ୍ଧି, ଜଙ୍ଗଲକୁ ସମୃଦ୍ଧ କରିବା, ସ୍ୱଚ୍ଛତା ଏବଂ ଏହି ପଦକ୍ଷେପ ପାଇଁ ଲୋକଙ୍କ ଅଂଶଗ୍ରହଣ ଉପରେ କହିଥିଲେ । ବିଶେଷକରି ସାମାଜିକ ସୁରକ୍ଷା କ୍ଷେତ୍ରରେ ମୁଖ୍ୟମନ୍ତ୍ରୀ ଏବଂ ତାଙ୍କ ଦଳ ଦ୍ୱାରା କେନ୍ଦ୍ରୀୟ କଲ୍ୟାଣମୂଳକ ଯୋଜନାର ସମ୍ପ୍ରସାରଣ ଉପରେ ପ୍ରଧାନମନ୍ତ୍ରୀ ମନ୍ତବ୍ୟ ଦେଇଛନ୍ତି । ସଚ୍ଚୋଟ ନେତୃତ୍ୱ, ଶାନ୍ତି ପ୍ରେମୀ ପରିବେଶ, ଦେବା ଦେବୀଙ୍କ ଆଶୀର୍ବାଦ ଏବଂ ହିମାଚଳର ଲୋକମାନେ କଠିନ ପରିଶ୍ରମ କରନ୍ତି, ଏସବୁ ତୁଳନାତ୍ମକ ନୁହେଁ । ଦ୍ରୁତ ବିକାଶ ପାଇଁ ହିମାଚଳର ସବୁକିଛି ଆବଶ୍ୟକ ବୋଲି ଶ୍ରୀ ମୋଦୀ କହିବା ସହିତ ତାଙ୍କର ବକ୍ତବ୍ୟ ଶେଷ କରିଛନ୍ତି ।